作者:魏了翁
標題:洞庭春色・沁園春
內容:安石聲名，買臣富貴，我不敢知。謾揚州泛泛，浮湛隨水，閶門軌軌，開闔從時。滿目浮榮何與我，只贏得一場閒是非。誠知此，問不歸何待，不飲胡為。巖松澗篁易老，應只能、采菽烹葵。看風沙漠漠，未清紫邏，煙雲冉冉，時露晴暉。誰喚當年劉越石，為攜取胡笳乘月吹。吾無用，但寤言獨宿，奮不能飛。